CELEX: 32019D0513(01)
Language: da
Date: 2019-04-03 00:00:00
Title: Europa-Parlamentets præsidiums afgørelse af 3. april 2019 om gennemførelsesbestemmelser om begrænsningerne af visse af de registreredes rettigheder ved Europa-Parlamentets overførsel af personoplysninger til nationale myndigheder i forbindelse med strafferetlige eller finansielle undersøgelser

13.5.2019   
               
               
                  DA
               
               
                  Den Europæiske Unions Tidende
               
               
                  C 163/1
               
            
         EUROPA-PARLAMENTETS PRÆSIDIUMS AFGØRELSE
         af 3. april 2019
         om gennemførelsesbestemmelser om begrænsningerne af visse af de registreredes rettigheder ved Europa-Parlamentets overførsel af personoplysninger til nationale myndigheder i forbindelse med strafferetlige eller finansielle undersøgelser
         (2019/C 163/01)
         EUROPA-PARLAMENTETS PRÆSIDIUM HAR —
         under henvisning til traktaten om Den Europæiske Unions funktionsmåde, særlig artikel 16,
         under henvisning til Europa-Parlamentets og Rådets forordning (EU) 2018/1725 (1), særlig artikel 25,
         under henvisning til artikel 25, stk. 2, i Europa-Parlamentets forretningsorden,
         under henvisning til udtalelse af 28. februar 2019 fra Den Europæiske Tilsynsførende for Databeskyttelse, der er blevet hørt i medfør af artikel 41, stk. 2, i forordning (EU) 2018/1725, og
         ud fra følgende betragtninger:
         
                     (1)
                  
                  
                     Europa-Parlamentet modtager anmodninger om fremsendelse af oplysninger og kopier af administrative sagsakter og dokumenter fra nationale myndigheder, der foretager strafferetlige eller finansielle undersøgelser.
                  
               
                     (2)
                  
                  
                     Europa-Parlamentet skal give de nationale myndigheder de oplysninger og dokumenter, de anmoder om, i henhold til princippet om loyalt samarbejde, der er nedfældet i artikel 4, stk. 3, i traktaten om Den Europæiske Union.
                  
               
                     (3)
                  
                  
                     Overførslen af de oplysninger og dokumenter, der er anmodet om, til de nationale myndigheder kan omfatte personoplysninger.
                  
               
                     (4)
                  
                  
                     Formanden, generalsekretæren eller de tjenestegrene, de har udpeget, kan overføre de oplysninger og dokumenter, der er anmodet om, og de agerer som dataansvarlige for så vidt angår sådan overførsel.
                  
               
                     (5)
                  
                  
                     Inden for denne ramme er Europa-Parlamentet forpligtet til at overholde de pågældende registreredes grundlæggende rettigheder som nedfældet i artikel 8, stk. 1, i Den Europæiske Unions charter om grundlæggende rettigheder, i artikel 16, stk. 1, i traktaten om Den Europæiske Unions funktionsmåde og i forordning (EU) 2018/1725, navnlig retten til at blive underrettet om behandlingen.
                  
               
                     (6)
                  
                  
                     Europa-Parlamentet kan dog være forpligtet til at begrænse anvendelsen af artikel 4, 14-21, 35 og 36 i forordning (EU) 2018/1725 for så vidt angår overførslen for at beskytte navnlig formålet med og fortroligheden af nationale strafferetlige og finansielle undersøgelser.
                  
               
                     (7)
                  
                  
                     Europa-Parlamentet skal fra sag til sag og før anvendelse af en begrænsning vurdere, om begrænsningen er nødvendig og forholdsmæssig, under hensyntagen til risiciene for de registreredes rettigheder og frihedsrettigheder. Europa-Parlamentet skal give en begrundelse for, hvorfor en begrænsning er strengt nødvendig og forholdsmæssig i et demokratisk samfund, og respektere kernen i de berørte grundlæggende rettigheder og frihedsrettigheder —
                  
               VEDTAGET DENNE AFGØRELSE:
         
            Artikel 1
            Begrænsningernes genstand og anvendelsesområde
            
               1.   I denne afgørelse fastsættes, under hvilke betingelser Europa-Parlamentet kan begrænse anvendelsen af artikel 4, 14-21, 35 og 36 i forordning (EU) 2018/1725 i overensstemmelse med artikel 25, stk. 1, litra b), e) og f), i nævnte forordning, når det videregiver oplysninger og dokumenter til nationale myndigheder, som de har anmodet om i forbindelse med strafferetlige eller finansielle undersøgelser.
            
            
               2.   Nærværende afgørelse finder anvendelse på Europa-Parlamentets behandling af personoplysninger, navnlig overførsel af personoplysninger, med det formål at give nationale myndigheder oplysninger og dokumenter, som de har anmodet om i forbindelse med strafferetlige eller finansielle undersøgelser.
            
            
               3.   Formanden, generalsekretæren eller de tjenestegrene, de har udpeget, kan overføre de ønskede oplysninger og dokumenter, og de agerer som dataansvarlige for så vidt angår sådan overførsel.
            
            
               4.   Denne afgørelse finder anvendelse på følgende kategorier af personoplysninger:
               
                           a)
                        
                        
                           identifikationsoplysninger
                        
                     
                           b)
                        
                        
                           kontaktoplysninger
                        
                     
                           c)
                        
                        
                           erhvervsmæssige oplysninger
                        
                     
                           d)
                        
                        
                           finansielle oplysninger
                        
                     
                           e)
                        
                        
                           elektronisk kommunikation
                        
                     
                           f)
                        
                        
                           trafikdata
                        
                     
                           g)
                        
                        
                           videoovervågningsdata
                        
                     
                           h)
                        
                        
                           lydoptagelser
                        
                     
                           i)
                        
                        
                           oplysninger om personers tilstedeværelse
                        
                     
                           j)
                        
                        
                           alle andre oplysninger vedrørende genstanden for den relevante undersøgelse, der gennemføres af nationale myndigheder.
                        
                     
         
         
            Artikel 2
            Beskyttelsesforanstaltninger
            
               1.   Personoplysninger lagres i et sikret fysisk og elektronisk miljø, der forhindrer ulovlig adgang til eller videregivelse af oplysninger til personer, der ikke behøver at have kendskab til dem.
            
            
               2.   Når behandlingen er afsluttet, gemmes oplysningerne i overensstemmelse med Europa-Parlamentets gældende regler (2).
            
            
               3.   Der gennemføres en vurdering af, hvorvidt en begrænsning er nødvendig og forholdsmæssig, jf. artikel 9, før en sådan begrænsning indføres.
            
         
         
            Artikel 3
            Gældende begrænsninger
            
               1.   Med forbehold af denne afgørelses artikel 4-10 kan den dataansvarlige begrænse anvendelsen af artikel 14-21, 35 og 36 i forordning (EU) 2018/1725 samt artikel 4 deri, for så vidt dens bestemmelser svarer til de rettigheder og forpligtelser, som er omhandlet i artikel 14-21 i nævnte forordning, såfremt udøvelsen af disse rettigheder og forpligtelser ville bringe formålet med og fortroligheden af nationale strafferetlige og finansielle undersøgelser i fare.
            
            
               2.   Den dataansvarlige dokumenterer og registrerer årsagerne til begrænsningen i henhold til denne afgørelses artikel 9.
            
         
         
            Artikel 4
            Oplysninger til de registrerede
            
               1.   Europa-Parlamentet offentliggør på sin webside en databeskyttelsesmeddelelse, der oplyser alle registrerede om muligheden for, at deres personoplysninger videregives i forbindelse med Europa-Parlamentets samarbejde med nationale myndigheder vedrørende igangværende strafferetlige eller finansielle undersøgelser, og om en potentiel begrænsning af deres rettigheder i denne forbindelse. Underretningen skal indeholde oplysninger om, hvilke rettigheder der kan begrænses, årsagerne til begrænsningerne, den mulige varighed heraf og eventuel klageadgang.
            
            
               2.   Om muligt underretter den dataansvarlige direkte hver enkelt registreret om vedkommendes rettigheder vedrørende begrænsningerne hurtigst muligt og i det mest hensigtsmæssige format. Underretningen skal indeholde oplysninger om, hvilke rettigheder der kan begrænses, årsagerne til begrænsningerne, den mulige varighed heraf og eventuel klageadgang.
            
         
         
            Artikel 5
            Ret til at blive underrettet
            
               1.   Hvis den dataansvarlige begrænser retten til oplysninger som omhandlet i artikel 15 og 16 i forordning (EU) 2018/1725, underrettes de registrerede i overensstemmelse med artikel 25, stk. 6, i nævnte forordning om de vigtigste årsager, der ligger til grund for anvendelsen af begrænsningen, og om deres ret til at indgive en klage til Den Europæiske Tilsynsførende for Databeskyttelse.
            
            
               2.   Imidlertid kan en sådan underretning om overførsel af personoplysninger til nationale myndigheder og om anvendelse af en begrænsning udsættes, udelades eller afvises, jf. artikel 25, stk. 8, i forordning (EU) 2018/1725, så længe den ville ophæve virkningen af begrænsningen.
            
            
               3.   Hvis den dataansvarlige helt eller delvist udsætter, udelader eller afviser den i stk. 2 omhandlede underretning af registrerede, nedskriver og registrerer vedkommende dataansvarlige årsagerne hertil i henhold til artikel 9.
            
         
         
            Artikel 6
            Registreredes ret til indsigt, ret til berigtigelse, ret til sletning, ret til begrænsning af behandling, pligt til underretning
            
               1.   Hvis den dataansvarlige helt eller delvist begrænser registreredes ret til indsigt i personoplysninger, ret til berigtigelse, ret til sletning eller ret til begrænsning af behandling som omhandlet i henholdsvis artikel 17, 18, 19 og 20 i forordning (EU) 2018/1725, såvel som underretningspligten som omhandlet i artikel 21 i nævnte forordning, nedskriver og registrerer den pågældende dataansvarlige årsagerne til begrænsningen i henhold til denne afgørelses artikel 9. Den dataansvarlige underretter i sit svar på anmodningen om indsigt, berigtigelse, sletning eller begrænsning af behandling den pågældende registrerede om den begrænsning, der har fundet anvendelse, og om de vigtigste årsager til begrænsningen samt om muligheden for at indgive en klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
            
            
               2.   Meddelelsen af oplysninger vedrørende årsagerne til den i stk. 1 omhandlede begrænsning kan udsættes, udelades eller afvises, så længe den ville ophæve virkningen af begrænsningen.
            
            
               3.   Den dataansvarlige nedskriver og registrerer årsagerne til udsættelsen, udeladelsen eller afvisningen i overensstemmelse med artikel 9.
            
            
               4.   Såfremt retten til indsigt helt eller delvist er begrænset, udøver den registrerede sin indsigtsret gennem Den Europæiske Tilsynsførende for Databeskyttelse i henhold til artikel 25, stk. 6, 7 og 8, i forordning (EU) 2018/1725.
            
         
         
            Artikel 7
            Underretning af registrerede om brud på persondatasikkerheden
            Hvis den dataansvarlige begrænser den registreredes ret til underretning om et brud på persondatasikkerheden, jf. artikel 35 i forordning (EU) 2018/1725, nedskriver og registrerer den pågældende dataansvarlige årsagerne til at gøre dette i henhold til denne afgørelses artikel 9.
         
         
            Artikel 8
            Fortrolighed af elektronisk kommunikation
            Hvis den dataansvarlige begrænser retten til fortrolighed af den elektroniske kommunikation som omhandlet i artikel 36 i forordning (EU) 2018/1725, nedskriver og registrerer den pågældende dataansvarlige årsagerne til at gøre dette i henhold til denne afgørelses artikel 9.
         
         
            Artikel 9
            Vurdering af nødvendigheden og forholdsmæssigheden, dokumentering og registrering af begrænsninger
            
               1.   Inden en given begrænsning anvendes, vurderer den dataansvarlige nødvendigheden og forholdsmæssigheden af begrænsningen, og i den forbindelse tages de relevante elementer i artikel 25, stk. 2, i forordning (EU) 2018/1725 i betragtning. Denne vurdering skal også omfatte en vurdering af risiciene for de berørte registreredes rettigheder og frihedsrettigheder, navnlig risikoen for, både at deres personoplysninger kan blive videregivet uden deres kendskab og samtykke, og at de ikke kan udøve deres rettigheder i overensstemmelse med nævnte forordning. Det skal dokumenteres ved hjælp af et internt vurderingsnotat og gennemføres fra sag til sag.
            
            
               2.   Den dataansvarlige nedskriver årsagerne til enhver begrænsning, der anvendes i henhold til denne afgørelse, herunder den efter stk. 1 gennemførte vurdering.
               Med henblik herpå skal det fremgå af dokumenteringen, hvordan udøvelsen af den registreredes rettigheder ville bringe formålet med og fortroligheden af nationale strafferetlige og finansielle undersøgelser i fare.
            
            
               3.   Hvis den dataansvarlige, jf. artikel 25, stk. 8, i forordning (EU) 2018/1725, udsætter, udelader eller afviser at afgive oplysninger til en registreret om anvendelse af en begrænsning, nedskriver den dataansvarlige også årsagerne hertil, hvor det er relevant.
            
            
               4.   Det dokument, hvori dette er nedskrevet, og, hvor det er relevant, det materiale, der indeholder de underliggende faktiske og retlige elementer, skal lagres i et centralt register. De stilles efter anmodning til rådighed for Den Europæiske Tilsynsførende for Databeskyttelse.
            
         
         
            Artikel 10
            Begrænsningernes varighed
            
               1.   De begrænsninger, der er omhandlet i artikel 3, 5, 6, 7 og 8, finder fortsat anvendelse, så længe de årsager, der ligger til grund for dem, fortsat gælder.
            
            
               2.   Når årsagerne til en begrænsning som omhandlet i artikel 3, 5, 6, 7 og 8 ikke længere gælder, ophæver den dataansvarlige begrænsningen og underretter den registrerede om de vigtigste årsager til begrænsningen. Samtidig oplyser den dataansvarlige den registrerede om muligheden for når som helst at klage til Den Europæiske Tilsynsførende for Databeskyttelse eller at indbringe en sag for Den Europæiske Unions Domstol.
            
            
               3.   Den dataansvarlige vurderer anvendelsen af de i artikel 3, 5, 6, 7 og 8 omhandlede begrænsninger hver sjette måned regnet fra vedtagelsen heraf og ved den pågældende procedures afslutning.
            
         
         
            Artikel 11
            Den databeskyttelsesansvarliges vurdering
            
               1.   Den databeskyttelsesansvarlige skal uden unødigt ophold underrettes, når en registrerets rettigheder begrænses i henhold til denne afgørelse. Efter anmodning gives den databeskyttelsesansvarlige adgang til dokumenteringen og det materiale, der indeholder underliggende faktiske og retlige elementer.
            
            
               2.   Den databeskyttelsesansvarlige kan anmode den dataansvarlige om en evaluering af begrænsningerne. Den databeskyttelsesansvarlige underrettes skriftligt om resultaterne af den evaluering, der er anmodet om.
            
            
               3.   Al udveksling af oplysninger med den databeskyttelsesansvarlige under hele proceduren i overensstemmelse med stk. 1 og 2 registreres i et passende format.
            
         
         
            Artikel 12
            Ikrafttræden
            Denne afgørelse træder i kraft dagen efter datoen for offentliggørelse i Den Europæiske Unions Tidende.
         
         
            (1)  Europa-Parlamentets og Rådets forordning (EU) 2018/1725 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (2)  Præsidiets afgørelse af 2. juli 2012 om regulativ om dokumentforvaltning i Europa-Parlamentet.